ગારોડિયાનગર અને રાજાવાડીના વિસ્તારોને આવરી લેતા BMCના વૉર્ડ- નંબર ૧૩૨માં અને ઘાટકોપર-ઈસ્ટના પટેલ ચોકથી લઈને વિક્રાંત સર્કલ સુધીના વિસ્તારની ફુટપાથો અને રસ્તાઓ પર દિન-પ્રતિદિન ફૂડ-સ્ટૉલ અને ફેરિયાઓનું સામ્રાજ્ય જોરશોરથી વધી રહ્યું છે. આથી BMCના ઇલેક્શન સમયે આ મુદ્દાને રાજકીય પાર્ટીઓએ ખૂબ જ ચગાવીને આડેધડ વચનોની લહાણી કરી હતી. જોકે ચૂંટણીનાં પરિણામના ૧૫ દિવસ પછી પણ ફૂડ-સ્ટૉલ અને ફેરિયાઓ પર નિયંત્રણ લાવવામાં BMC રાજકીય પાર્ટીઓ અને જાગરૂક નાગરિકો નિષ્ફળ ગયા છે. હા, આ સૌ વૉટ્સઍપ પર મેસેજો વાઇરલ કરીને સફળતાનો દાવો જરૂર કરી રહ્યા છે જે સત્યથી વેગળો છે.